|  |  |  |
| --- | --- | --- |
|  |  | **บริษัท อภิมุข ณ การไฟฟ้า จำกัด**  ๒๑๑ หมู่ที่ ๒ ตำบลเวียง  อำเภอเทิง จังหวัดเชียงราย  โทรศัพท์ ๐๙๔-๘๓๖-๒๘๙๔  ๐๙๐-๙๙๓-๑๙๖๕ |

**โครงการติดตั้งโซล่าเซลล์เพื่อการอนุรักษ์พลังงานและลดค่าใช้จ่ายทางไฟฟ้า**

**หน่วยงานราชการ จังหวัดนนทบุรี**

**๑. หลักการและเหตุผล**

หลายปีที่ผ่านมาค่าใช้จ่ายเกี่ยวกับสาธารณูปโภคของหน่วยงานราชการต่าง ๆ ในจังหวัดนนทบุรีมีแนวโน้มเพิ่มขึ้นอย่างต่อเนื่อง โดยเฉพาะค่าไฟฟ้าที่แต่ละหน่วยงานต้องจ่ายเพิ่มมากขึ้น เนื่องด้วยสภาวะอากาศในเมืองที่เกิดปัญหาฝุ่นละอองขนาดเล็กที่เรียกว่า PM ๒.๕ ที่มาจากปัญหาจราจรที่ติดขัด และการพัฒนาเมืองโดยการก่อสร้างอาคารที่พักอาศัยเป็นจำนวนมาก ทำให้จังหวัดนนทบุรีเป็นแหล่งมลพิษทางเสียงและทางอากาศที่ติดระดับโลก หลายหน่วยงาน โดยเฉพาะโรงเรียนที่มีเด็กเล็กมาเรียนหนังสือจำเป็นต้องติดตั้งอุปกรณ์ป้องกันฝุ่น PM ๒.๕ ด้วยการสร้างห้องเรียนไร้ฝุ่น ติดเครื่องปรับอากาศ มีการพ่นน้ำเป็นสเปรย์เพื่อจับฝุ่น PM ๒.๕ ที่ลอยในอากาศไม่ให้เข้ามาสร้างปัญหาสุขภาพให้กับนักเรียนหรือประชาชนที่เข้ามาใช้บริการของหน่วยงานได้ ซึ่งอุปกรณ์ที่ใช้ในการป้องกันฝุ่น PM ๒.๕ แต่ละชิ้นจะใช้ไฟฟ้าเป็นพลังงานหลักในการทำงาน ส่งผลให้หน่วยงานหรือโรงเรียนมีภาระค่าไฟฟ้าเพิ่มขึ้น และกลายเป็นปัญหาใหญ่ที่ต้องหาทางลดค่าใช้จ่ายในส่วนนี้ลงให้ได้

ไฟฟ้าจากโซล่าเซลล์เป็นพลังงานสะอาด (Clean Energy) คือ พลังงานที่ไม่ส่งผลกระทบต่อสิ่งแวดล้อมหรือก่อให้เกิดมลภาวะอย่างน้อยที่สุดในทุกขั้นตอน นับตั้งแต่การผลิต การติดตั้ง การนำไปใช้งาน ไปจนถึงการจัดการของเสีย มีค่าใช้จ่ายน้อยที่สุด การดูแลบำรุงรักษาง่าย และราคาถูกกว่าไฟฟ้าที่ผลิตจากฟอสซิล โดยจะผลิตกระแสไฟฟ้าเฉพาะเวลากลางวันที่มีแสงแดดเท่านั้น จึงเหมาะสมกับระบบราชการหรือโรงเรียนเป็นอย่างยิ่ง เพราะเวลาการทำงานหรือการเรียนการสอนจะอยู่ในช่วงเวลากลางวันเป็นหลัก การใช้ไฟฟ้าจากโซล่าเซลล์นอกจากจะช่วยลดค่าไฟฟ้าให้กับโรงเรียนที่เข้าร่วมโครงการติดตั้งโซล่าเซลล์เพื่อการอนุรักษ์พลังงานและลดค่าใช้จ่ายทางไฟฟ้า หน่วยงานราชการ จังหวัดนนทบุรีแล้ว ยังเป็นการลดการใช้ไฟฟ้าจากฟอสซิลโดยตรง ปัญหาการเกิด PM ๒.๕ จะลดลงไปด้วย สอดคล้องกับแนวคิดการพัฒนาสิ่งแวดล้อมยั่งยืนและการเปลี่ยนแปลงสภาพภูมิอากาศ เพื่อการบริหารจัดการคุณภาพสิ่งแวดล้อมได้รับการพัฒนาและเพิ่มประสิทธิภาพให้เท่าทันอย่างต่อเนื่อง

**๒. วัตถุประสงค์**

๒.๑ เพื่อติดตั้งโซล่าเซลล์ผลิตกระแสไฟฟ้าบนหลังคาอาคารสถานที่ของหน่วยงานที่เข้าร่วมโครงการใช้ภายในหน่วยงาน

๒.๒ เพื่อลดปริมาณการใช้ไฟฟ้าจากซากฟอสซิลที่สร้างมลพิษต่อสิ่งแวดล้อม

๒.๓ เพื่อลดค่าใช้จ่ายค่าสาธารณูปโภค (ค่าไฟฟ้า) ของหน่วยงานที่ติดตั้ง

๒.๔ เพื่อพัฒนาและยกระดับการเรียนรู้ด้านพลังงานทดแทนและการอนุรักษ์สิ่งแวดล้อม

**๓. เป้าหมาย**

๓.๑ หน่วยงานที่เข้าร่วมโครงการ มีการใช้ไฟฟ้าจากโซล่าเซลล์ในอัตราร้อยละ ๘๐ ภายในปีงบประมาณ พ.ศ. ๒๕๖๘

๓.๒ หน่วยงานที่เข้าร่วมโครงการ มีค่าใช้จ่ายด้านไฟฟ้าลดลงกว่าปีที่ผ่านมาร้อยละ ๒๐ ภายในปีงบประมาณ พ.ศ. ๒๕๖๘

**๔. ตัวชี้วัดความสำเร็จ**

๔.๑ หน่วยงานที่เข้าร่วมโครงการ มีการผลิตกระแสไฟฟ้าจากโซล่าเซลล์ได้ ไม่น้อยกว่าร้อยละ ๘๐ ของความต้องการใช้ ภายในปีงบประมาณ พ.ศ. ๒๕๖๘

๔.๒ หน่วยงานที่เข้าร่วมโครงการ สามารถลดค่าใช้จ่ายด้านการใช้ไฟฟ้าได้สูงสุดร้อยละ ๒๐ ภายในปีงบประมาณ พ.ศ. ๒๕๖๘

๔.๓ หน่วยงานที่เข้าร่วมโครงการ ที่ติดตั้งโซล่าเซลล์จะเป็นผู้นำในการนำโซล่าเซลล์มาใช้ประโยชน์ด้านการอนุรักษ์และใช้พลังงานสะอาด ภายในปีงบประมาณ พ.ศ. ๒๕๖๘

๔.๔ หน่วยงานที่เข้าร่วมโครงการ ที่ติดตั้งโซล่าเซลล์จะเป็นส่วนหนึ่งของการลดภาวะเรือนกระจก ภายในปีงบประมาณ พ.ศ. ๒๕๖๘

**๕. ลักษณะโครงการ**

เป็นโครงการใหม่ตามยุทธศาสตร์ที่สอดคล้องกับยุทธศาสตร์ชาติ พ.ศ. ๒๕๖๑ – ๒๕๘๐ ยุทธศาสตร์ที่ ๕ ด้านการสร้างการเติบโตบนคุณภาพชีวิตที่เป็นมิตรต่อสิ่งแวดล้อม น้อมนำศาสตร์ของพระราชาสู่การพัฒนาที่ยั่งยืน คือ “มีความพอประมาณ มีเหตุผล มีภูมิคุ้มกัน” มีการนำเป้าหมายของการพัฒนาที่ยั่งยืนทั้ง ๑๗ เป้าหมายมาเป็นกรอบแนวคิดที่จะผลักดันดำเนินการเพื่อนำไปสู่การบรรลุเป้าหมายการพัฒนาที่ยั่งยืนในทุกมิติ ด้านสังคม เศรษฐกิจ สิ่งแวดล้อม ธรรมาภิบาล และความเป็นหุ้นส่วนความร่วมมือระหว่างกันทั้งภายในและภายนอกประเทศอย่างบูรณาการ เพื่อให้ประเทศไทยเป็นประเทศพัฒนาแล้วที่มีคุณภาพชีวิตและสิ่งแวดล้อมที่ดีที่สุดในอาเซียนภายในปี พ.ศ. ๒๕๘๐ สอดคล้องกับ**คำแถลงนโยบายของรัฐบาลแถลงต่อรัฐสภา เมื่อวันอังคารที่ ๓ กันยายน ๒๕๖๗** ระบุความท้าทายในสภาวะการเปลี่ยนแปลงสภาพภูมิอากาศของโลก (Climate Change) ส่งผลกระทบต่อภาคเกษตรกรรม - การท่องเที่ยว และมี**นโยบายเร่งด่วน คือ ลดราคาค่าพลังงานและสาธารณูปโภค**

**๖. ระยะเวลาดำเนินการ**

ภายในปีงบประมาณ พ.ศ. ๒๕๖๘

**๗. งบประมาณดำเนินการ**

บริษัท อภิมุข ณ การไฟฟ้า จำกัด เป็นผู้ออกค่าใช้จ่ายให้ทั้งหมด

**๘. ประโยชน์ที่คาดว่าจะได้รับ**

๘.๑ หน่วยงานที่เข้าร่วมโครงการ มีโซล่าเซลล์ติดตั้งไว้บนหลังคาเป็นของตนเองโดยไม่ต้องใช้เงินงบประมาณ

๘.๒ หน่วยงานที่เข้าร่วมโครงการ มีค่าใช้จ่ายด้านไฟฟ้าลดลงอย่างน้อยร้อยละ ๒๐ ต่อเดือน

๘.๓ หน่วยงานที่เข้าร่วมโครงการ เป็นศูนย์เรียนรู้ด้านพลังงานที่ให้ความรู้ ความเข้าใจที่ถูกต้องเกี่ยวกับการใช้งานพลังงานทดแทนและการอนุรักษ์พลังงาน

๘.๔ หน่วยงานที่เข้าร่วมโครงการ มีงบประมาณในการพัฒนาบุคลากรเพิ่มขึ้น ทำให้สามารถพัฒนานวัตกรรมด้านพลังงานและสิ่งแวดล้อม โดยใช้แนวคิดการมีส่วนร่วมและตระหนักถึงผลกระทบของชุมชนและสิ่งแวดล้อมและนำไปประยุกต์ใช้ในชีวิตประจำวันหรือสามารถพัฒนาต่อยอดเป็นนวัตกรรมต้นแบบที่มีมูลค่าเพิ่มทางเศรษฐกิจ ทั้งในเรื่องกระบวนการผลิต รูปแบบผลิตภัณฑ์ และบริการใหม่ ๆ

**๙. สถานที่ดำเนินการ**

หลังคาอาคาร หลังคาโรงจอดรถ พื้นที่ภายในหน่วยงานที่เข้าร่วมโครงการ

**๑๐. การประเมินผลโครงการ**

๑๐.๑ รายงานการใช้ไฟฟ้าและค่าไฟฟ้าที่หน่วยงานที่เข้าร่วมโครงการ ใช้ไปในแต่ละเดือน

๑๐.๒ รายงานการศึกษาผลกระทบของโครงการ

๑๐.๓ แบบสอบถามความคิดเห็นของผู้เข้าร่วมโครงการ

**๑๑. ผู้รับผิดชอบโครงการ**

ผู้บริหารหน่วยงานที่เข้าร่วมโครงการ และบริษัท อภิมุข ณ การไฟฟ้า จำกัด